धर्मचन्द पार्वती दा एह्, भाशन जद-जद बी सुनदे तदूं गै बधीकी पैसें दा प्रबन्ध करने दियां जुगतां करन लगदे। पर उनें गी जोकी कोई सबील नेईं ही फुरा करदी। हून ते रातीं नींदर बी घट्ट औन लगी दी ही। ओह् मनोमन भन्नघाट करदे जे रटैर आदमी बी अब्बल ते कुसै दुहार देना नेईं ते जे कुतुआं थोह्ड़ी मती रकम कोई मान-मलाह् जै देई बी देग तां मुकानी बी कियां-कियां ऐ। कुसै कोल जेकर जिमी-ढेरी मकान प्लाट होऐ तां गल्ल बक्खरी ऐ। पर उआं जेकर जिमीं-ढेरी होऐ तां दुहार लैने दी बी केह् लोड़ पेदी होंदी ऐ? जिमी-जदाद होर होंदी गै कुस बेल्ले जोगड़ी ऐ?